**Lietuvos mokiniai pelnė bronzos medalį ir pagyrimo raštą Tarptautinėje informatikos olimpiadoje Bolivijoje**

**Liepos 27 d. – rugpjūčio 3 d. Sukrėje (Bolivija) vykusioje 37-ojoje Tarptautinėje informatikos olimpiadoje (IOI 2025) Lietuvos mokiniai pelnė vieną bronzos medalį ir vieną pagyrimo raštą.**

Bronzos medalį iškovojo **Faustas Surplys**, Vilniaus licėjaus II gimnazinės klasės mokinys, olimpiadai pasirengęs savarankiškai.  
Pagyrimo raštu apdovanotas **Marijonas Salvijus Keturakis**, Prezidento Antano Smetonos gimnazijos IV gimnazinės klasės mokinys, taip pat savarankiškai ruošęsis olimpiadai.

Lietuvai taip pat atstovavo Kauno technologijos universiteto gimnazijos mokiniai:  
**Adomas Juodis** (II gimn. kl., mokytoja Kristina Serapinaitė)

**Tomas Rimkus** (IV gimn. kl., mokytojas Kęstutis Simonavičius)

Komandai vadovavo:

**dr. Jūratė Skūpienė** (Vilniaus universiteto Informatikos institutas)

**Aldas Lenkšas** (Delfto technologijos universiteto alumnas, buvęs IOI dalyvis)

Olimpiados metu dalyviai dvi dienas po penkias valandas sprendė algoritminio programavimo uždavinius C++ kalba. Vienas jų – „Viršukalnių trejetas“ – reikalavo kurti ne tik efektyvius algoritmus, bet ir optimizuoti duomenis, pritaikant kūrybiškus sprendimus.

**IOI 2025 olimpiadoje dalyvavo 334 mokiniai iš 85 šalių.** Nepaisant logistinių iššūkių – atšauktų skrydžių ir aukštikalnių ligos simptomų (Sukrė įsikūrusi 2800 m virš jūros lygio) – Lietuvos komanda sėkmingai pasiekė renginį, įveikusi net keturias keliones lėktuvais.

IOI išsiskiria tuo, kad **dalyvių rezultatai transliuojami gyvai internetu**, tad mokinių pasiekimus galėjo sekti ne tik vadovai, bet ir visa bendruomenė.

Olimpiados metu vyko ir tarptautinė konferencija bei žurnalo „Olympiads in Informatics“ pristatymas, kurį jau 19 metų organizuoja **prof. dr. Valentina Dagienė**. Šiemet tarp pranešėjų buvo ir **OpenAI** atstovai.

**Gediminas Beresnevičius**, Lietuvos neformaliojo švietimo agentūros Gebėjimų ugdymo skyriaus vadovas, pažymi:

*„Sveikinu mokinius su laimėjimais ir džiaugiuosi, kad komanda sėkmingai grįžo iš Bolivijos. Į mokinių olimpiadas vykstama ne vien medalių parvežti, bet ir pasisemti patirties, patirti įspūdžių, užmegzti naujų pažinčių ir pabendrauti su bendraminčiais.“*

**Lietuvos komandos dalyvavimą organizavo** Lietuvos neformaliojo švietimo agentūra (LINEŠA).

**Komandos rėmėjai –** Bentley Systems.

***Apie Lietuvos neformaliojo švietimo agentūrą (LINEŠA):***

*LINEŠA yra Švietimo, mokslo ir sporto ministerijai pavaldi biudžetinė įstaiga, teikianti pagalbą įgyvendinant valstybės politiką neformaliojo vaikų švietimo ir ugdymo karjerai srityse. LINEŠA kasmet organizuoja Lietuvos mokinių dalykines olimpiadas, konkursus, kitus renginius. Iš viso kartu su partneriais LINEŠA organizuoja beveik 50 nacionalinių renginių.*   
*Olimpiadų nacionaliniuose etapuose nugalėjusiems mokiniams LINEŠA organizuoja pasirengimo tarptautinėms olimpiadoms stovyklas, o tarptautinių renginių dalyviams bei jų mokytojams – kasmetinę jų pagerbimo šventę.*

*LINEŠA taip pat yra tarptautinių dalykinių mokinių olimpiadų organizatorė Lietuvoje.*

***Daugiau informacijos:*** [***www.linesa.lt***](http://www.linesa.lt)

***Papildomos informacijos teirautis:***

*Tatjana Švec*

*Rinkodaros ir komunikacijos skyriaus vadovė   
Lietuvos neformaliojo švietimo agentūra (LINEŠA)   
+370 602 90133*[*tatjana.svec@linesa.lt*](mailto:tatjana.svec@linesa.lt)